dh-unibe/image-text_koenigsfelden-charters-post-1500 huggingface dataset:
Ich, Gerung von Altwis, der durhlùchtigen, hocherborn̄ fùrstin frown Agnes₎, wilent kuniginn ze Ungˀn,
minˀ gnedigen frown, vogt uff dem Boͤzbˀg und in dem Eigen, ✳ vergich un̄ tuͦn kunt offenbar
mit disem brief, ✳ das fùr mich kamen fùr offen gericht die erbˀn lùte Reitz von Rein
einunt, und Walthˀ Hofmeistˀ, der eptissin und des ꝯventz ze Kunigsvelt amptman, andˀnnt,
und verjach da for mir un̄ vor offennē gericht derselb Reitz von Rein, ✳ das er recht un̄
redlich ze kouffennͤ gebn̄ haͤtte einen mùt kˀnen ewiges geltes ab sinem eigennem akˀ,
den man nemmet der Snegler, den geistlichen frowen, der eptissin un̄ dem convent ze
Kùnigsvelt, ✳ umb zwelft halb pfunt pfennīg Zovingˀ mùnzse, der er ouch gentlich von inē
gewˀt ist, ✳ des er ouch vˀjach, ✳ und bat mich ze erfarne an einˀ urteilde, wie er den
selbn̄ mùt kˀnen geltes der egeschribn̄ eptissin und dem convent ze Kunigsvelt vˀtigen
solte, das es nu un̄ hie nach kraft hatte. ✳ do fragte ich urteilde umbe, do wart erteilt
und bekent mit offennˀ und gesamnotˀ urteilde, ✳ das der selb Reitz von Rein den vorgeschribn̄ mùt kˀnen geltes ab dem egenanten aker ✳ an min hand uf gebn̄ solte, und das
ich in denne mit minˀ hand lihen und vˀtigen solte ✳ dem vorgeschribn̄ Walthˀ Hofmeistˀ,
zuͦ der egeseiten eptissin und des conventz ze Kùnigsvelt handen, ✳ und wo das also
beschehe, das es dennͤ nu un̄ hie nach ewklich wol kraft und hantfesti hette und ouch
haben solte. ✳ und also ist ditz uf geben, ✳ entzihen, ✳ vertigen und lihen ✳ beschehen voͤlleclich
mit worten und mit werken, ✳ als es einhelklich erteilt wart und als man semlich
guͦt billich und von recht vertigen sol. ✳ er lobte ouch offenlich vor gericht, desselbn̄
mùt kˀnen geltes wer ze sinde fùr eigen nach rechte. ✳ man sol ouch wissen, ✳ das
die eptissin und der convēt ze Kunigsvelt von dem vorgeschribn̄ mùt kˀnen geltes
jaͤrlich gebn̄ soͧnt drù viertel kˀnen den Minren Bruͦdern daselbs ze Kunigsvelt,
und sol inen ein viertel belibn̄. ✳ und har ùbˀ zuͦ einˀ mˀer un̄ ewigˀ sicherheit
allˀ der vorgeschribn̄ dingen, ✳ so han ich min eigen insigel von des gerichtes wegen
gehenket an disen brief, ✳ der geben ist ze Brugg an sant Nyclaus tag, nach
Cristi gebùrt tuseng drùhundtˀ jar und dar nach in dem nùnden un̄ fùnfzigostē jar.
Königsf. 295
Staatsarchiv
AARGAU
K
✳ C 13 ✳
bruͦder Peters im Stein un̄ Cuͦnr₎
Wagenman von Rinhein jarzit xxviiij
wist wie Reitz vō Rein den
frowē von Kùngsfeld₎ verkoùfft
j mt kernen ✳ geltz